ಪೇಜಾವರರ ಜೊತೆಯೇ ಚಿರನಿದ್ರೆಗೆ ಜಾರಿದ ದೈವದ ಮರ

ಚಿಕ್ಕಮಗಳೂರು: ಕೃಷ್ಣನ ಪರಮ ಭಕ್ತ ಪೇಜಾವರ ಶ್ರೀಗಳು ಸಾವನ್ನಪ್ಪುತ್ತಿದ್ದಂತೆಯೇ 300 ವರ್ಷಗಳ ಇತಿಹಾಸವಿರುವ ದೈವದ ಬನ್ನಿ ಮರವೂ ಧರೆಗುರುಳಿದೆ.

ಜಿಲ್ಲೆಯ ಕಡೂರು ತಾಲೂಕಿನ ಯಗಟಿ ಗ್ರಾಮದಲ್ಲಿ ಮಲ್ಲಿಕಾರ್ಜುನ ಸ್ವಾಮಿ ದೇವಾಲಯದ ಪಕ್ಕದಲ್ಲಿದ್ದ ಈ ಮರಕ್ಕೆ ಸ್ಥಳಿಯರು ದೈವದ ಮರ ಎಂದೇ ಹೇಳುತ್ತಿದ್ದರು. ಆದರೆ ಡಿಸೆಂಬರ್ 29ರ ಭಾನುವಾರ ಬೆಳಗ್ಗೆ ಪೇಜಾವರರು ಮರಣ ಹೊಂದುತ್ತಿದ್ದಂತೆ ಈ ಮರ ಕೂಡ ತಾನಾಗಿಯೇ ಧರೆಗುರುಳಿದೆ.

ಈ ಮರಕ್ಕೆ ಮಲ್ಲಿಕಾರ್ಜುನ ಸ್ವಾಮಿ ದೇವಾಲಯ ಹಾಗೂ ಸ್ಥಳಿಯರಿಂದ ದಿನಂಪ್ರತಿ ಪೂಜೆ ನಡೆಯುತ್ತಿತ್ತು. ದಾರಿಹೋಕರು ಓಡಾಡುವಾಗ ಕೈಮುಗಿದು ನಮಸ್ಕರಿಸುತ್ತಿದ್ದರು. ವಿಜಯ ದಶಮಿಯಂದು ಸುತ್ತಮುತ್ತಲಿನ ಗ್ರಾಮಸ್ಥರು ಇದೇ ಮರದ ಬಳಿ ಅಂಬನ್ನು ಹೊಡೆಯುತ್ತಿದ್ದರು. ಇದೀಗ ಪೇಜಾವರರು ಚಿರನಿದ್ರೆಗೆ ಜಾರುತ್ತಿದ್ದಂತೆ ಈ ಮರ ಕೂಡ ಉರುಳಿ ಬಿದ್ದಿದೆ.

ಇದು ಕಾಕತಾಳಿಯವೋ ಅಥವಾ ದೈವದ ಶಕ್ತಿಯೋ ಗೊತ್ತಿಲ್ಲ. ಆದರೆ ಸ್ಥಳಿಯರು ಕೃಷ್ಣನ ಪರಮ ಭಕ್ತ ಪೇಜಾವರರು ಸಾವನ್ನಪ್ಪುತ್ತಿದ್ದಂತೆ ಈ ಮರ ಕೂಡ ಅವರೊಂದಿಗೆ ಸ್ವರ್ಗಕ್ಕೆ ಹೋಗಿದೆ ಎಂದೇ ಭಾವಿಸಿದ್ದಾರೆ.